Strafbare manslag bekyk ná busongeluk by Plet | Netwerk24
Deur Roshé Taka en Andrea Küsel 07 Julie 2019 13:37
Die Eagle Liner-bus het Vrydag op 'n alternatiewe roete op Robbergweg naby Plettenbergbaai omgeslaan. Die busbestuurder en twee passasiers is op die toneel dood en minstens 43 ander passasiers is beseer.Foto: Verskaf
Drie pasiënte sterk Sondag steeds in Knysna se provinsiale hospitaal aan nadat hulle Vrydag in 'n busongeluk op Robbergweg, Harkerville, naby Plettenbergbaai beseer is.
Die Eagle Liner-bus was Vrydag uit Kaapstad na Oos-Londen onderweg met 71 passasiers aan boord toe dit omstreeks 03:00 op dié pad omgeslaan het.
Die busbestuurder en twee ander passasiers is op die toneel dood en minstens 43 ander passasiers is beseer. Die identiteit van die oorledenes is nog nie bekend gemaak nie.
Die Bitou-munisipaliteit het Vrydag in 'n verklaring gesê die busbestuurder het moontlik weens die nat toestande op 'n skerp draai beheer oor die voertuig verloor.
Die bus is weens gewelddadige betogings in die gebiede via Robbergweg herlei. Die N2 by Rastas, oorkant Weldon Kaya, is sedert Dinsdagaand vir verkeer gesluit nadat voorvalle van klipgooiery voorgekom het.
Voorheen is berig die pasiënte se beserings wissel van gering tot ernstig, met drie pasiënte wat in die George-hospitaal vir spesialisbehandeling opgeneem is, sê
Nadia Ferreira, provinsiale woordvoerder van die gesondheidsdepartement in die Eden-distrik.
Ferreira het Sondag gesê die vyf pasiënte wat Vrydagmiddag nog in die hospitaal in Knysna was, is Saterdag ontslaan.
Die N2 by Plettenbergbaai is Saterdag weer vir verkeer oopgemaak. Minstens 81 betogers is op verskeie klagte in hegtenis geneem.Foto: Verskaf
Drie pasiënte is nog in 'n stabiele toestand in die hospitaal, sê sy.
Ferreira kon nie meer inligting oor hul beserings bekend maak nie, maar sê dit gaan goed met hulle onder omstandighede.
Sers. Chris Spies, polisiewoordvoerder in die Suid-Kaap, sê die Kwanokuthula-polisie ondersoek 'n saak van strafbare manslag.
Intussen is die N2 by Plettenbergbaai Saterdag weer oopgestel vir verkeer.
Sers. Chris Spies het vroeër aan Netwerk24 bevestig daar is verskeie aanklagte teen die verdagtes, wat aangekeer is gedurende die polisie se ingryping om die protesoptrede in die dorp te ontlont.
Msimbothi Lobese, burgemeester, Sandiso Gcabayi, adjunkburgemeester, Euan Wildeman, speaker van die raad, en Mphakamisi Mbali, 'n burgemeesterskomiteelid, was van die amptenare wat die gemeenskap besoek het om oplossings te probeer vind. 'n Ooreenkoms is met die betogers bereik waarvolgens hulle sal ophou met hul protesoptrede indien daar aandag aan hul griewe gegee word.
Die ooreenkoms sluit die volgende in:
* Die Qolweni-gemeenskap en ander rolspelers sal gereeld ingelig word oor die vordering wat met die aksieplan gemaak word.
Intussen het die munisipaliteit ook sy medelye uitgespreek met families wat geliefdes verloor het in die busongeluk.